Zverenci trénerského dua Koňušík – Pobijak majú za sebou 11 súťažných stretnutí. Momentálne okupujú desiatu priečku tabuľky, no dokonca jesennej časti sezóny ostáva ešte 6 kôl. V zaujímavom rozhovore nám hlavný tréner zhodnotil nielen doterajší priebeh sezóny, ale tiež prezradil, čo očakáva od ďalších zápasov.
Družstvo má za sebou 11 súťažných zápasov. Ako ste zatiaľ spokojný s doterajším priebehom sezóny?
„S doterajším priebehom súťaže môžem vyjadriť spokojnosť len čiastočne. V niektorých zápasoch sme sa ukázali v dobrom svetle a naša hra mala kvalitné parametre a bola podporená aj priaznivým výsledkom, naopak v iných stretnutiach sme síce odohrali dobré a najmä vyrovnané stretnutia, ale body nám prekĺzli tesne medzi prstami. Posledné dva zápasy, ktoré sme odohrali proti najlepším akadémiám na Slovensku, proti Žiline a Dunajskej Strede, bol od nás super lepší. V ich kádroch hrali výraznejšie individuality a my sme sa v spomínaných oboch zápasoch nevyvarovali zbytočných chýb, čím sme to súperom výrazne uľahčili.“
Na jednej strane je tu tabuľkové postavenie, na strane druhej výkony mužstva. Je súčasných 10 bodov v tabuľke skutočným odzrkadlením výkonov tímu?
„Určite nie. Už som spomínal, že nám niekoľko stretnutí výsledkovo nevyšlo, aj keď herne to bolo z našej strany slušné. Spomeniem napríklad zápasy proti Dukle, Nitre alebo Trenčínu. Určite z týchto nám minimálne 5-6 bodov v tabuľke chýba.“
Máme za sebou konfrontáciu s top mládežníckymi tímami na Slovenku. V zápasoch proti Slovanu, Trnave, Trenčínu, Žiline a Dunajskej Strede sme získali len jeden bod. Čo nám ukázali tieto zápasy?
„Ukázali nám, že sme schopní za určitých okolností konkurovať a herne sa im aj vyrovnať. Samozrejme musí to byť podkuté najmä dobrým nastavením, koncentráciou, tímovosťou, enormnou bojovnosťou a chalani musia tieto zápasy odmakať vo vysokom tempe. A potrebujeme, aby každý jeden hráč , ktorý sa dostal na ihrisko, podal nadpriemerný výkon. Práve s troma prvými menovanými družstvami sme odohrali absolútne vyrovnané zápasy. Proti DAC nám nevyšiel prvý polčas, kde sme nezahrali podľa predstáv a súper to hneď dokázal gólovo využiť. Taktiež proti Žiline sme odohrali v poli vcelku vyrovnaný zápas, ale súper vedel potrestať naše chyby, my nie. Mohol sa oprieť o výborné individuality, ktoré tvoria kostru reprezentačnej šestnástky. V neposlednom rade, všetky kádre spomínaných tímov sú dlhšie spolu, ako ten náš. Pôsobili zohratejším a sebavedomejším dojmom, ako naši hráči. Napriek tomu sme sa snažili s nimi hrať aktívne, napádať hore, nebetónovať či hrať deštruktívne. Týchto 5-6 mužstiev v našej kategórií má veľkú kvalitu!“
Síce sme získali len jeden bod, no výkony chalanov na Slovane a najmä v Trenčíne, kde sme zápas stratili v posledných 5 minútach sú veľkým prísľubom do budúcna?
„Verím že áno, že každodennou prácou budeme silnejší a lepší a možno o pár týždňov, možno mesiacov budeme kvalitnejší a tieto top zápasy dokážeme odohrať vo väčšom tempe a budú priaznivejšie aj výsledkovo.“
V kategórii U-16 sa primárne zameriavame na rozvoj hráčov. Cez leto prišlo veľa chalanov z rôznych klubov z celého Slovenska. V čom vidíte ich najväčší progres?
„S mužstvom U-16 pracujeme s kolegom Mišom Pobijakom od 15 júla., čiže niečo málo cez 3 mesiace. Samozrejme, že hlavným cieľom je prioritne rozvoj individuality hráča. Chceme, aby sa všetci hráči zlepšovali ako jednotlivci, ale taktiež, aby aj herný výkon družstva spĺňal určité parametre hry. Rovnako ale chceme, aby už aj v tejto kategórií chlapci zvládali aj zápasy výsledkovo. Je to už dorastenecká kategória a o rok musia byť pripravení ta to, že v U-17 je už na nich vyvíjaný oveľa väčší tlak, aj na výsledok. Áno, máme novotvoriace sa družstvo, ktoré sa za pochodu spoznáva na ihrisku, ale aj mimo neho. Chlapci si zvykajú na podstatne väčšie tréningové zaťaženie, tiež na vyššie tempo v zápasoch, na aké boli zvyknutí vo svojich pôvodných kluboch.“
Výsledkom vašej trénerskej práce je nominácia Nicolasa Nguyena do reprezentácie do 15 rokov. Ďalší hráč, Matúš Hudák sa ocitol v nominácii ako náhradník. Pre Vás ako trénera to musí byť príjemný pocit?
„Sme veľmi radi, že chlapci sú v pozornosti reprezentačných trénerov, spomínaní dvaja chlapci sú inteligentní a dávajú futbalu veľmi veľa. Oboch trénovalo veľa trénerov, ktorí ich formovali a pomáhali rozvíjať ich talent. Ja som rád, že sú v našom tíme a môžeme ich posunúť výkonnostne vyššie. Ale v kádri sú aj iní talentovaní chlapci s potenciálom. Všetci chlapci si ale musia uvedomiť, že len talent nestačí. Musí byť podporený každodennou extrémnou pracovitosťou.“
V ďalšom priebehu jesennej časti nás čaká ešte 6 zápasov. S tímami, ktoré sme už na jeseň dokázali zdolať a predviedli sme v nich aj veľmi slušné výkony. S akými cieľmi ideme do týchto zápasov?
„Chceme sa najmä prezentovať dobrou hrou, podporenou dobrými individuálnymi výkonmi hráčov. Samozrejme sa chceme po sérií piatich zápasov bez výhry znova tešiť z víťazstva. Ak budú dobré výkony, potom sa určite posunieme aj v tabuľke o niekoľko pozícií smerom hore, tam kam určite patríme.“
Už v ďalšom kole nás čaká derby zápas v Banskej Bystrici. Bolo by asi pekné im odplatiť domácu prehru?
„Určite áno, v prvom zápase nám to nevyšlo. Aj keď sme si vytvorili podstatne viac príležitosti ako súper, nedokázali sme vyhrať. Všetci sa na zápas tešíme a veríme, že budeme úspešní.“